recursal/SuperWikiNEXT-32B huggingface dataset:
**மூன்றாம் விக்ரகராஜா** (*Vigraharaja* III) (ஆட்சி சுமார் 1079-1090 பொ.ச.) சாகம்பரியின் சௌகான் வம்சத்தைச் சேர்ந்த ஒரு இந்திய மன்னராவார். இவர் வடமேற்கு இந்தியாவில் இன்றைய இராஜஸ்தானின் சில பகுதிகளை உள்ளடக்கிய சபடலக்ச நாட்டை ஆட்சி செய்தார்.

ஆரம்ப கால வாழ்க்கை
------------------

விசாலன் அல்லது பிசாலன் என்றழைக்கப்படும் மூன்றாம் விக்ரகராஜா, சகமான மன்னர் சாமுண்டராஜனின் மகனாவார். இவர் தனது சகோதரர் மூன்றாம் துர்லபராஜாவுக்குப் பிறகு சகமான சிம்மாசனத்தில் அமர்ந்தார்.

பரமாரர்களோடு கூட்டணி
--------------------

விக்ரகராஜாவின் ராணியின் பெயர் ரஜாதேவி என்பதாக பிஜோலியா பாறைக் கல்வெட்டு மூலம் அறியப்பட்டது. *விக்ரகராஜா ரசோ* என்ற காவியக் கவிதையில், இவர் முந்தைய பரமார மன்னன் போஜனின் மகள் ராஜமதியை மணந்ததாகக் கூறுகிறது. இருப்பினும், விக்ரகராஜா அரியணை ஏறுவதற்கு ஏறக்குறைய 25 ஆண்டுகளுக்கு முன்பு, 1055 பொ.ச. இல் போஜன் இறந்துவிட்டார். போஜனின் சகோதரர் உதயாதித்தன் தனது மருமகளை விக்ரகராஜாவுக்கு திருமணம் செய்து கொடுத்திருக்கலாம் என வரலாற்றாசிரியர் ஆர்.பி.சிங் கருதுகிறார்.  தசரத சர்மாவின் கூற்றுப்படி, அவர் உதயாதித்தனின் மகளாக இருந்திருக்கலாம். 

விக்ரகராஜா இவ்வாறு மாளவத்தின் பரமார அரசரான உதயாதித்தனுடன் திருமணக் கூட்டணியை உருவாக்கினார். *பிருத்விராஜ விஜயம்* என்றா நூல், உதயாதித்தனுக்கு சாரங்கன் என்ற குதிரையைக் கொடுத்ததாகக் கூறுகிறது. அதன் உதவியுடன் உதயாதித்தன் தனது எதிரியான கர்ணனை தோற்கடிக்க முடிந்தது. இவ்வாறு, மாளவத்தில் அமைதியையும் செழிப்பையும் நிலைநாட்ட பரமார மன்னனுக்கு விக்ரகராஜா உதவினார்.  பிற்கால உரையான *சுர்ஜனா சரிதமும்* இந்தக் கணக்கை உறுதிப்படுத்துகிறது. ஆனால் கர்ணனைத் தோற்கடித்த விக்ரகராஜாவை தவறாகக் கருதுகிறது. 

விக்ரகராஜா சிவனை வழிபட மால்வாவில் உள்ள உஜ்ஜைனிக்குச் சென்றதாகவும் கூறப்படுகிறது.

கசனவித்துகளுடன் மோதல்
---------------------

இவர் மாளவத்தின் மன்னரான சகாப்-உத்-தினை தோற்கடித்ததாக *ஹம்மிர மகாகாவ்யம்* கூறுகிறது. இது வரலாற்று ரீதியாக துல்லியமானது அல்ல, ஏனென்றால் 14 ஆம் நூற்றாண்டின் ஆரம்பம் வரை முஸ்லிம்கள் மாளவத்தை ஆட்சி செய்யவில்லை. வரலாற்றாசிரியர் ஆர்.பி. சிங்கின் கூற்றுப்படி, சகாப்-உத்-தின் கசனவித்தின் இப்ராஹிமின் தளபதியாக இருந்திருக்கலாம்.

இறப்பு
------

*பிரபந்த கோசம்* என்ற நூலின் கூற்றுப்படி, விக்ரகராஜா காமத்தின் மேல் அதிகம் நாட்டமுடையவராக சித்தரிக்கப்படுகிறார். மேலும் மகாசத்யா என்ற பிராமணனின் மனைவியை வலுக்கட்டாயமாக தூக்கிச் சென்றார். மகாசத்யாவின் சாபம் இறுதியில் இவரது மரணத்திற்கு வழிவகுத்தது. மற்றொரு புராண உரையான *பிருத்விராஜ் ராசோ*, பார்வதி தேவியை வேண்டிக் கொண்டிருந்த வைசியப் பெண்ணை பாலியல் பலாத்காரம் செய்ததாகக் கூறுகிறது. சிறுமியின் சாபம் இவரை துண்டா என்ற அரக்கனாக மாற்றியது.  இந்த இரண்டு நூல்களும் விக்ரகராஜாவின் மரணத்திற்குப் பிறகு பல நூற்றாண்டுகளுக்குப் பிறகு இயற்றப்பட்டதால், இந்த புராணக்கதைகளின் வரலாற்றுத் துல்லியத்தை தீர்மானிப்பது கடினம். 

விக்ரகராஜாவுக்குப் பிறகு இவருடைய மகன் முதலாம் பிருத்விராஜா ஆட்சிக்கு வந்தார்.

சான்றுகள்
---------

1. 1 2  Dasharatha Sharma 1959, ப. 36.
2. 1 2 3  R. B. Singh 1964, ப. 127.
3. 1 2  Dasharatha Sharma 1959, ப. 37.
4. ↑  R. B. Singh 1964, ப. 127-128.
5. 1 2  R. B. Singh 1964, ப. 128.

### உசாத்துணை

* Dasharatha Sharma (1959). *Early Chauhān Dynasties*. S. Chand / Motilal Banarsidass. பன்னாட்டுத் தரப்புத்தக எண்:9780842606189. .
* R. B. Singh (1964). *History of the Chāhamānas*. N. Kishore. இணையக் கணினி நூலக மையம்:11038728. .
**ஆற்றல் மற்றும் சுற்றுச்சூழல் பொறியியல்** *(Energy and environmental engineering)* என்பது ஆற்றல் பொறியியலின் ஒரு கிளை ஆகும். ஆற்றலை திறம்பட பயன்படுத்தவும் சுற்றுச்சூழலை பராமரிக்கவும் இத்துறை முயல்கிறது. கட்டமைக்கப்பட்ட சூழல், புதுப்பிக்கத்தக்க ஆற்றல் மற்றும் பாரம்பரிய எரிசக்தி தொழில்கள் உட்பட ஆற்றல் பொறியாளர்களுக்கு பல துறைகளின் அறிவு தேவைப்படுகிறது. 

சூரியக் கதிர்வீச்சு இப்பிரிவில் முக்கியமானதாகவும் புரிந்து கொள்ள வேண்டியதாகவும் உள்ளது. இக் கதிர்வீச்சு பூமியின் வானிலையையும் கிடைக்கும் பகல் நேரத்தையும் பெரிதும் பாதிக்கிறது. பூமியின் இயற்கை சூழலை மட்டுமல்ல, நாம் உருவாக்கும் சிறிய உள் சூழல்களையும் இது பாதிக்கிறது. 

ஆற்றல் பொறியியலுக்கு குறைந்தபட்சம் இயக்கவியல், வெப்ப இயக்கவியல், கணிதம், பொருளறிவியல், வேதிவினைக் கூறுகளின் விகிதவியல், மின் இயந்திரங்கள், உற்பத்தி செயல்முறைகள் மற்றும் ஆற்றல் அமைப்புகள் பற்றிய பல்வேறு துறை புரிதலும் தேவைப்படுகிறது.

உட்சூழல்கள் மற்றும் வெளிப்புற சூழல்கள் என சுற்றுச்சூழல் பொறியியல் பொதுவாக இரண்டு முக்கிய பகுதிகளாக கிளைக்கிறது. 
வீட்டுவசதி அல்லது அலுவலகங்கள் அல்லது பிற வணிக நிறுவனங்கள் தொடர்புடைய பண்புகளை உட் சூழல்கள் கொண்டிருக்கும்.. சுற்றுச்சூழல் பொறியியல் சில நேரங்களில் உள் சூழலை ஒரு வசதியான நிலைக்கு நிலைநிறுத்துவதற்கு கட்டிட சேவைகளை வடிவமைப்பதை குறிக்கும் அல்லது கார்பன் டை ஆக்சைடு அல்லது பிற தீங்கு விளைவிக்கும் பொருட்கள் போன்ற அதிகப்படியான மாசுபாடுகளை அகற்றுவதை குறிக்கும். 

நீர் நிலைகள், காற்று, நிலம் அல்லது கடல் போன்றவை வெளிப்புற சூழலை குறிக்கும். இவற்றின் ஆற்றலைப் பயன்படுத்துவதற்கான புதிய உத்திகள் அல்லது இவற்றை மாசுபடுத்தும் தொழில்நுட்பங்களுக்கான சிகிச்சை வசதிகளை உருவாக்குதல் போன்றவை வெளிப்புறச் சூழலில் அடங்கும்.

இந்த பரந்த துறை பல பகுதிகளை உள்ளடக்கியதாகும். ஆனால் முக்கியமாக இயந்திரவியலையும் மின்சாரவியலையும் இந்தத்துறை சார்ந்திருக்கிறது. புதைபடிவ எரிபொருட்களைப் பயன்படுத்துவதற்கான தூய்மையான, திறமையான வழிகளை ஆராய முற்படுகிறது, அதே நேரத்தில் சூரிய, காற்று மற்றும் அலை ஆற்றல் போன்ற புதுப்பிக்கத்தக்க மற்றும் நிலையான வளங்களைப் பயன்படுத்தும் அமைப்புகளையும் ஆராய்ந்து உருவாக்குகிறது.

மேற்கோள்கள்
-----------

1. ↑  "Energy and Environmental Engineering - BEng/BEng(Hons) at Edinburgh Napier University". Courses.napier.ac.uk. 2015-04-02 அன்று மூலம் பரணிடப்பட்டது. 2015-05-14 அன்று பார்க்கப்பட்டது.
2. ↑  Solar Radiation and Daylight Models, 2nd edition, T Muneer, Elsevier, Butterworth and Heinman, London, 2004
3. ↑  Air Conditioning Engineering, Jones and Arnold, London 1985
4. ↑  
[*தொடர்பிழந்த இணைப்பு*]
**சாதனா சர்கம்** (பிறப்பு: மார்ச் 7, 1969) இந்தியத் திரைப்படப் பின்னணிப் பாடகி. இவர் சிறந்த பின்னணிப் பாடகிக்கான தேசிய விருது, மற்றும் பிலிம்பேர் விருது ஆகியவற்றைப் பெற்றவர். சாதனா சர்கம் ஹிந்தி, குஜராத்தி, வங்காளம், பஞ்சாபி, மற்றும் நேபாளம் உட்பட மொத்தம் இருபத்தைந்து மொழிகளில் பாடி ஆகக்கூடுதலான மொழிகளில் பாடியவர் என்ற மதிப்பையும் பெற்றார்

வாழ்க்கை
--------

சாதனா இந்தியா, மகாராஷ்டிரா மாநிலத்தில் உள்ள ரத்னகிரி மாவட்டத்தில் தாபோல் துறைமுகம் நகரத்தில் உள்ள இசைக் குடும்பத்தில் பிறந்தார்.

தமிழ் திரையிசை பங்களிப்பு
-------------------------

சாதனா சர்கம் ஏ. ஆர். ரகுமான் இசையில் 'மின்சார கனவு' (1997) படத்தில் "விண்ணைத்தாண்டி வந்த வெண்ணிலவாய்" இந்த பூலோகத்தில் யாரும் பார்க்கும் முன்னே *அதிகாலை அனுப்பி வைத்த வெண்ணிலவாய்" ஆகிய பாடல்களை முதன் முதலில் தமிழில் பாடினார். அடுத்து தேவாவின் இசையில் நெஞ்சினிலே திரைப்படத்தில் 'மனசே மனசே கதவைத் திற' (1999) என்று ஹரிஹரனுடன் இணைந்து பாடினார்.*

1999ல் வெளியான 'பூவெல்லாம் கேட்டுப்பார் ' திரைப்படத்தில் 'சூரிதார் அணிந்து வந்த சொர்க்கமா'ன ஜோதிகாவிற்கு ஹரிஹரனுடன் இணைந்து பாடினார். அலைபாயுதே என்ற திரைப்படத்தில் அவர் 'ஸ்நேகிதனே ஸ்நேகிதனே ' என்ற வைரமுத்துவின் பாடலைப் பாடினார்.

### தமிழ் இசையமைப்பாளர்கள்

தொடர்ந்து தமிழ்த் திரைப்படங்களில் பாடும் வாய்ப்புக்கள் அடுத்தடுத்து வந்தன. வித்யா சாகர், சபேஷ்-முரளி, தேவா, சரண், இளையராஜா, பரத்வாஜ், எஸ்.ஏ.ராஜகுமார் போன்றவர்களின் இசையமைப்பில் மட்டுமின்றி கார்த்திக் ராஜா, யுவன் சங்கர் ராஜா, ஸ்ரீகாந்த் தேவா போன்ற அடுத்த தலை முறைப் பாடகர்களின் இசையமைப்பிலும் இப்பாடகி பாடியுள்ளார். 

### தமிழ் பின்னணி பாடகர்கள்

ஸ்ரீனிவாஸ், உதித் நாராயணன், கே.கே, ஹரிஹரன், ஷங்கர் மகாதேவன், மது பாலகிருஷ்ணன், ஸ்ரீகாந்த் தேவா, உன்னி கிருஷ்ணன், கார்த்திக், ஹரீஷ் ராகவேந்திரா, ஜெஸ்ஸி கிஃப்ட், யுவன் ஷங்கர் ராஜா, கார்த்திக் ராஜா அத்னான் சாமி, இளைய ராஜா , கே.ஜே.யேசுதாஸ், எஸ்.பி.பி என்று ஏறத்தாழ எல்லாப் பின்னணி பாடகர்களுடனும் இணைந்து பாடியுள்ளார்.

### தமிழ் பாடல் ஆசிரியர்கள்

பாடல் ஆசிரியர்களான வைரமுத்து, பழனி பாரதி, வாலி , நா.முத்துக்குமார், உதயகுமார், கலைக்குமார், பா. விஜய், வி.இளங்கோ, மு. மேத்தா போன்ற பலரின் பாடல்களைப் பாடியுள்ளார்.

பாராட்டுக்கள்
-------------

ரஹ்மான் ஒரு செவ்வியில் இந்தியாவில் உள்ள பாடகர் பாடகிகளில் சாதனா சர்கம் மட்டுமே தான் எதிர்பார்த்ததைவிட சிறப்பாக பாடல்களைப் பாடி ஆச்சரியமூட்டும் நுட்பமான திறமை கொண்டவர் என்று பாராட்டினார்.
வட நாட்டுப்பாடகர்களில் அதிகமான தமிழ் பாடல்களை பாடியவர் என்பது மட்டுமல்ல. அதிலும் சிறப்பாக ஒரேயொரு ஹிந்தி பாடகர்/பாடகி ஒருவர் ஒரு தென்னிந்தியப் பாடலுக்காக தேசிய விருது பெற்றவர் என்ற சிறப்பையும் பெற்றார். தமிழைத் தவிர தெலுங்கு, கன்னடம் போன்ற தென்னிந்திய மொழிகளிலும் பாடல்களைப் பாடியுள்ள சர்க்கம் தற்போது மலையாளத்திலும் தனது முதல் பாடலைத் தரவுள்ளார்.
"Rahman rocks New York". *Rediff*. June 2007. 5 August 2008 அன்று பார்க்கப்பட்டது.

மேற்கோள்கள்
-----------

1. 1 2  singer-sadhana-sargam

வெளி இணைப்புகள்
---------------

* பரணிடப்பட்டது 2009-03-31 at the வந்தவழி இயந்திரம்
பெட்ரோமாக்ஸ் 826 - பரஃபீன் அழுத்த விளக்கு
**பெட்ரோமாக்ஸ்** (*Petromax*, அமெ.: *kerosene lamp*) என்பது வளிம வலைத்திரி (மாண்டில்) மற்றும் மண்ணெண்ணெய் துணையுடன் எரியக் கூடிய ஒரு அழுத்த புகை போக்கி விளக்கு ஆகும். இது பெட்ரோமாக்ஸ் நிறுவனத்தின் ஒரு தயாரிப்பு ஆகும்.

வரலாறு
------

செருமனியின் பெர்லின் நகரைச் சேர்ந்த ஏகுரிச் & கிரெத்சு என்ற நிறுவனத்தின் தலைவர் மாக்சு கிரெட்சு (1851–1937) என்பவர் இவ்விளக்கை முதன் முதலில் வடிவமைத்தார். பெட்ரோலியம் என்ற எரிபொருளின் பெயரும் மாக்சு என்ற கிரெத்சின் முதற் பெயரும் சேர்க்கப்பட்டு பெட்ரோமாக்சு என இவ்விளக்குக்குப் பெயரிடப்பட்டது.

மூடகம் (Gas mantle) ஒளிரும்நிலையில்
அக்காலத்தில் புதிதாகக் கண்டுபிடிக்கப்பட்டிருந்த பரபீனை எரிபொருளாகக் கொண்டு ஒரு விளக்கை உருவாகக் அவர் முயன்றார். பரபீனில் இருந்து வளிமம் ஒன்றை அவர் உருவாக்கினார். இவ்வளிமம் மிக உயர்ந்த கலோரி அளவைக் கொண்டிருந்தது. அத்துடன் மிகச் சூடான நீலத் தீச்சுடரையும் தந்தது. கிரெட்சு ஆவியாக்கிய பரபீனைக் கொண்டு அழுத்த விளக்கு ஒன்றைத் தயாரித்தார். இவ்விளக்கு முதலில் மீத்தைலேற்றப்பட்ட மதுசாரத்தைக் கொண்டு சூடாக்கப்பட்டது. மூடிய கலன் ஒன்றில் பரபீன் கைப்பம்பி ஒன்றின் மூலம் அழுத்தம் கொடுக்கப்பட்டது. வளிம வலைத்திரியில் இருந்து பெறப்பட்ட வெப்பம் மூலம் பரபீன் ஆவியாக்கப்பட்டது. இது பின்னர் காற்றுடன் சேர்ந்து வலைத்திரியை எரிக்கப் பயன்பட்டது. 1916 ஆம் ஆண்டளவில் இவ்விளக்கும் இத பெயரும் உலகெங்கும் பரவியது.

மட்டக்களப்பு அருங்காட்சியகத்தில் உள்ள ஒரு பிரித்தானியர் கால பெட்ரோமாக்சு விளக்கு
இன்றும் இவ்விளக்கு பயன்பாட்டில் உள்ளது. இதன் வடிவமைப்பு பின்னர் சமையல் அடுப்புகள் போன்றவை தயாரிக்கப் பயன்பட்டது. பெட்ரோமாக்சின் வடிவமைப்பு இன்று பல நாடுகளில் உள்ளூர் தயாரிப்புகளில் பயன்படுத்தப்படுகிறது. சீனாவில் "டவர்", இந்தியாவில் பிரபாத் போன்றவை இவற்றுள் சிலவாகும்.

இவற்றையும் பார்க்க
------------------

* புகை போக்கி விளக்கு

வெளி இணைப்புகள்
---------------

* Petromax in Argentina பரணிடப்பட்டது 2012-02-08 at the வந்தவழி இயந்திரம்
* www.petromax.nl
* Short History of Petromax and Graetz
* Historical Lamp Forum
* பெட்ரோமாக்ஸ் விளக்கு உபயோகிக்கும்முறை செய்முறை விளக்கம் நிகழ்பட காட்சி
இந்தக் கட்டுரை கேரளாவின் ஈழவர் சமுதாயத்திலுள்ள சாணார்களைப் பற்றியது.  பிறபயன்பாட்டுக்கு, நாடார் என்பதைப் பாருங்கள்.
19 ஆம் நூற்றாண்டில் *வில்லுப்பாட்டு* இசைக்கும் ஈழவர்/சாணார்
**சாணார்** அல்லது **சாணான்** (Channar or Channan) என்பது கேரளாவின் ஈழவர் இலங்கையில் நளவர் மற்றும் தமிழ் நாட்டில் சாணார் /நாடார் இனத்தினர் ஆவார். தமிழ் நாட்டில்  நெல்லை, தூத்துக்குடி, கன்னியாகுமரி மாவட்டங்களிலும், கேரளாவின் ஆலப்புழை மற்றும் கொல்லம் மாவட்டங்களில் அதிக அளவில் 20 ஆம் நூற்றாண்டின் தொடக்க காலத்தில் காணப்பட்டனர். *ஆய்* அரசில் இருந்த சாணார்கள் பாரசீகக் கிறிஸ்தவர்களைத் தாக்கக் கூடாது என்பதற்கான உத்தரவை வழங்கியதாக 1849 ஆம் ஆண்டின் *தரிசப்பள்ளித் தகடுகள்* காட்டுகின்றன. சாணார்கள் மலையாளத்தில் கொல்லத்தவர் என்றும் அழைக்கப்பட்டனர். சாணார் சமூகத்தின் உயர்ந்தவர்களாகவும் இருந்தனர். இவர்கள் கிராமத்தலைவனாக இருந்தனர். அவர்களுக்குப் பின்னர் அந்தப் பொறுப்பு அவர்களின் மருமகனுக்கு (மருமக்கதாயம்) வழங்கப்பட்டது. ஈழவச் சாணார்கள் ஆங்கிலேயர்களுடன் வாணிபத் தொடர்பு கொண்டிருந்தனர். சாணார்கள் திருமணம் போன்ற சடங்குகளை நடத்தும் பொறுப்பு வகித்தனர். அதற்குக் கூலியாக புகையிலையைப் பெற்றுக் கொண்டனர்.

மேற்கோள்கள்
-----------

1. ↑   *Social Movements and Social Transformation: A Study of Two Backward Classes*. பக். 23.. பார்த்த நாள்: 2008-04-01.
2. ↑   *Communal Road to a Secular Kerala Page 30*. Concept Pub. Co. 1989. பன்னாட்டுத் தரப்புத்தக எண்:978-81-7022-282-8.. பார்த்த நாள்: 2008-04-01.
3. 1 2   *Native Life in Travancore*. W.H. Allen & co.. 1983. பக். 84.. பார்த்த நாள்: 2008-04-01.
4. ↑  "காப்பகப்படுத்தப்பட்ட நகல்". 2007-07-02 அன்று மூலம் பரணிடப்பட்டது. 2014-06-02 அன்று பார்க்கப்பட்டது.
வெப்ப இயக்கவியல் மற்றும் பாய்ம விசையியலில், **அமுங்குமை**  என்பது அழுத்த மாற்றத்தால் பாய்மத்தின் கொள்ளளவில் அல்லது திண்மத்தின் பருமனளவில் ஏற்படுகின்ற மாற்றத்தின் அளவீடாகும்.

{\displaystyle \beta =-{\frac {1}{V}}{\frac {\partial V}{\partial p}}}
இங்கே *V* என்பது கொள்ளளவு மற்றும் *p* என்பது அழுத்தம்

குறிப்பு: பெரும்பாலான நூல்களில் {\displaystyle \kappa } என்பதால் இக்கணியம் குறிக்கப்படுகிறது.

வரைவிலக்கணம்
------------

மேலே விவரக்குறிப்பு முழுமையானதாக இல்லை; ஏனெனில், யாதேனும் பொருள் அல்லது அமைப்பின் அமுங்குமை அளவானது சமவெப்ப அல்லது வெப்பஞ்செல்லா செயன்முறை என்பதில் உறுதியாகத் தங்கி உள்ளது. அதன்படி **சமவெப்ப** அமுங்குமை  பின்வருமாறு வரையறுக்கப்படுகிறது:

{\displaystyle \beta \_{T}=-{\frac {1}{V}}\left({\frac {\partial V}{\partial p}}\right)\_{T}}
இங்கு, கீழெழுத்து *T* பகுதிவகைக்கெழு நிலையான வெப்பநிலையில் எடுக்கவேண்டும் என்பதை குறிக்கிறது

**வெப்பஞ்செல்லா** அமுங்குமை பின்வருமாறு வரையறுக்கப்படுகிறது:

{\displaystyle \beta \_{S}=-{\frac {1}{V}}\left({\frac {\partial V}{\partial p}}\right)\_{S}}
இங்கு, *S* என்பது சிதறம். ஒரு திண்மத்தில் இவ் இரண்டிற்கும் இடையிலான வேறுபாடு வழக்கமாக புறக்கணிக்கத்தக்கது.

அமுங்குமை தலைகீழ்ப் பருமக்குணகம் என்றும் அழைக்கப்படுகிறது , பெரும்பாலும்  *K*( சில நேரங்களில் *B* ) இனால் குறிக்கப்படும்.

அமுங்குமை சமன்பாடு சமவெப்ப அமுங்குதிறனை (மறைமுகமாக அழுத்தம்) நீர்மக் கட்டமைப்புடன் தொடர்புபடுத்துகிறது.

மேலும் பார்க்க
--------------

* பாய்சான் விகிதம்
* மாக் எண்
* அமுக்குமைப் பாய்வு
* அமுக்கவியலாப் பாய்வு

மேற்கோள்கள்
-----------

1. ↑  "Coefficient of compressibility - AMS Glossary". *Glossary.AMetSoc.org*. May 3, 2017 அன்று பார்க்கப்பட்டது.
2. ↑  "Isothermal compressibility of gases -". *Petrowiki.org*. மே 3, 2017 அன்று பார்க்கப்பட்டது.
கணிதத்தில் **எதிர்பரிமாற்றுப் பண்பு** (*Anticommutative property*) என்பது சில பரிமாற்றுத்தன்மைத்தன்மையற்ற செயல்களுக்குரிய சிறப்புப் பண்பாகும். சமச்சீர்த்தன்மையை முக்கியமாகக் கொண்ட கணித இயற்பியலில் இத்தகைய செயலிகள் "எதிர்சமச்சீர் செயலிகள்" என அழைக்கப்படுகின்றன. எதிர் சமச்சீர் செயலிகளிலுள்ள இரு மாறிகளின் இடங்களைப் பரிமாற்றம் செய்யும்போது அச்செயலின் விளைவின் மதிப்பானது பரிமாற்றத்துக்கு முந்தைய நிலையில் கிடைக்கும் மதிப்பின் நேர்மாறாக இருக்கும்.

வரையறை
------

{\displaystyle A,B} இரு பரிமாற்றுக் குலங்கள் எனில், {\displaystyle f:A^{2}\to B} எனும் இருமாறி நேரியல் கோப்பானது எதிர்பரிமாற்றுப் பண்புடையதாக இருக்கப் பின்வரும் முடிவினை நிறைவு செய்ய வேண்டும்:

{\displaystyle \forall x,y\in A} எனில்
{\displaystyle f(x,y)=-f(y,x).} ஆக இருக்கும்.

எடுத்துக்காட்டுகள்
------------------

* கழித்தல் ஒரு எதிர் பரிமாற்றுச் செயலி ஆகும்.

a, b இரு மெய்யெண்களெனில்:

−(a − b) = b − a.
2 − 10 = −(10 − 2) = −8.
* திசையன்களின் குறுக்குப் பெருக்கம் ஒரு எதிர் பரிமாற்றுச் செயலி.

**a** , **b** இரு திசையன்களெனில்:

**b** × **a** = −(**a** × **b**)

மேற்கோள்கள்
-----------

* Bourbaki, Nicolas (1989), "Chapter III. Tensor algebras, exterior algebras, symmetric algebras", *Algebra. Chapters 1–3*, Elements of Mathematics (2nd printing ed.), பெர்லின்-ஐடெல்பெர்கு-நியூயார்க்கு நகரம்: இசுபிரிங்கர் பதிப்பகம், ISBN 3-540-64243-9, MR 0979982, Zbl 0904.00001.

வெளியிணைப்புகள்
---------------

* Gainov, A.T. (2001), "Anti-commutative algebra", in Hazewinkel, Michiel (ed.), *Encyclopedia of Mathematics*, Springer, ISBN 978-1556080104. Which references the Original Russian work
* Weisstein, Eric W. "Anticommutative", *MathWorld*.
**ஜெ. எம். நல்லுசாமிப்பிள்ளை** (1864 - ஆகஸ்ட் 11, 1920) சைவ மறுமலர்ச்சியை உருவாக்கிய அறிஞர்களில் ஒருவர். பேச்சாளர், வழக்கறிஞர், சில காலம் நீதிபதியாக பணியாற்றினார். ஆங்கிலத்தில் சைவசித்தாந்த நூல்களை எழுதினார்.

வாழ்க்கைவரலாறு
--------------

திருச்சியில் பள்ளிப்படிப்பை முடித்த பின்னர் சென்னை மாநிலக் கல்லூரியில் சேர்ந்து 1884ல் பி.ஏ பட்டம் பெற்றார். 1886ல் சட்டத்தில் பட்டமும் பெற்றார். 1887 ல் சென்னை உயர்நீதிமன்ற வழக்கறிஞராக பதிவுசெய்து கொண்டார். மதுரையில் வழக்கறிஞராக பணியாற்றிய பின் திருப்பத்தூர் மாவட்ட முன்சீப் ஆக பதவியேற்றார். பல வழக்குகளில் ஆங்கில அரசுக்கு ஒத்துப் போகும் நிலையை அவர் எடுக்கவில்லை என்பதனால் விசாரணை செய்யப்பட்டு பதவி நீக்கம் செய்யப்பட்டார். அதன் பின்பு மீண்டும் மதுரையிலேயே வழக்கறிஞராகப் பணியாற்றினார்.

குடும்பம்
---------

1884ல் லட்சுமியம்மாளை மணந்தார். இவருக்கு ஒரு மகன் மூன்று பெண்கள். இவரது மகன் ராமநாதன் சைவ சித்தாந்தத்தின் ஆர்வம் உடையவராக அறியப்பட்டிருந்தார். இவர் மதுரையில் ஆகஸ்ட் 11, 1920 அன்று புற்றுநோயால் மரணம் அடைந்தார்.

பங்களிப்பு
----------

* நல்லுசாமிப்பிள்ளை சொந்தசெலவில் "சித்தாந்த தீபிகை" என்ற சைவ இதழை நெடுங்காலம் நடத்தினார். அதில் சைவ சித்தாந்தத்தை நவீன நோக்கில் விரிவாக விளக்கினார்.
* Studies on Saiva Sithaantha எனும் சைவ சித்தாந்தம் குறித்த ஆங்கில நூலையும் எழுதினார்.

உசாத்துணை
---------

* கே.எம்.பாலசுப்ரமணியம் எழுதிய ‘life and history of J.M.Nalluswami Pillai’

வெளி இணைப்புகள்
---------------

* Siddhanta Deepika - Complete 14 Volumes
* J M Nallaswami Pillai - A trail blazer in Saiva Siddhanta, V. Sundaram, News Today, 19 February, 2008
* ஜெ.எம்.நல்லுசாமிப்பிள்ளை: சைவசித்தாந்த முன்னோடி, ஜெயமோகன், மார்ச் 1, 2016
லாஸ் ஏஞ்சல்ஸ் ஆறானது கற்காரைக் கரைகள் அமைக்கப்பட்டு பரந்து விரிந்துள்ளது.
**ஆற்றுப் பொறியியல்** (*River engineering*) என்பது குடிசர் பொறியியலில் ஒரு துறையாகும். இது சில நன்மைகளுக்காக ஆற்றின் போக்கை மாற்றவும், நீரோட்டத்தின் இயல்புகளை ஆராயவும், அம்முறைகளுக்கு அடிப்படையான தத்துவங்களை ஆராயவும் ஏற்பட்டுள்ள பொறியியற் பிரிவாகும். பதிவுசெய்யப்பட்ட வரலாற்றிற்கு முன்னரே ஆறுகளின் இயல்பிலும், இயற்கையான போக்கிலும், நீராதாரங்களை நிர்வகித்தல், வெள்ளத்திலிருந்து பாதுகாத்தல் அல்லது ஆறுகள் வழியாகவோ அல்லது அதன் குறுக்கே செல்வதை எளிதாக்குதல் போன்றவற்றில் மக்கள் தலையிட்டுள்ளனர். யுவான் வம்சம் மற்றும் பண்டைய உரோமானியர் காலங்களிலிருந்து, ஆறுகள் நீர் ஆற்றலின் ஆதாரமாக பயன்படுத்தப்பட்டு வந்துள்ளன. 20 ஆம் நூற்றாண்டின் பிற்பகுதியில் இருந்து, ஆற்றுப் பொறியியலானது மனிதனுக்கான உடனடி நன்மையை விட பரந்த அளவிலான சுற்றுச்சூழல் குறித்த கவலைகளுக்கு தீர்வு காணும் துறையாக அமைந்துள்ளது. சில ஆற்றுப் பொறியியல் திட்டங்கள் இயற்கை பண்புகள் மற்றும் வாழிடங்களின் மறுசீரமைப்பு அல்லது பாதுகாப்பில் மட்டுமே கவனம் செலுத்துகின்றன.

**நீர்மாற்றமைவு** என்பது ஆறு மற்றும் ஆறல்லாத நீர்நிலைகளான கடலோர நீர்நிலைகள் ( கழிமுகங்கள் மற்றும் விரிகுடாக்கள் ), ஏரிகள் போன்றவற்றில் ஏற்படும் மாற்றங்களுக்கான முறையான தீர்வுகளை உள்ளடக்கியதாகும். அமெரிக்க சுற்றுச்சூழல் பாதுகாப்பு நிறுவனம் நீர்மாற்றமைவு என்பது "கடலோரம் மற்றும் கடலோரமல்லாத நீரின் நீரியல் சிறப்பியல்பு பண்புகளை மாற்றுவதானது, நீர் ஆதாரங்களை சீரழிவை ஏற்படுத்துவதாகும்" என வரையறுத்துள்ளது. மீன்கள், வனவிலங்குகள் போன்றவற்றின் வாழ்விடப் பரப்பைக் குறைத்தல், நீர் வெப்பநிலை மற்றும் படிவு கடத்துமை ஆகியவற்றில் மாற்றங்கள் ஏற்படுதல் போன்ற திட்டமிடப்படாத எதிர்விளைவுகளை ஆற்றுப் பொறியியல் பெரும்பாலும் விளைவித்துள்ளது.

20 ஆம் நூற்றாண்டின் பிற்பகுதியில் தொடங்கி, ஆற்றுப் பொறியியல் துறையானது நீர்மாற்றமைவினால் ஏற்படும் சிதைவுகளை சரிசெய்வதில் அதிக கவனம் செலுத்தியது. மேலும் ஆற்றுத்தொர்பான புவிப்புறவியலைக் கருத்தில் கொண்டு திட்டமிடப்பட்ட மாற்றங்களுக்கான சாத்தியமான முறையான தீர்வைத் தேடுகிறது. ஆற்றுத்தொடர்பான புவியியல் என்பது ஆறுகள் காலப்போக்கில் அவற்றின் வடிவத்தை எவ்வாறு மாற்றுகின்றன என்பதைப் பற்றிய ஆய்வு ஆகும். ஆற்றுத்தொடர்பான நில உருவாக்கவியல் என்பது திறந்த வாய்கால் நீர்ம இயக்கவியல், படிவக் கடத்துமை, நீரியல், இயற்பியல் புவியியல் மற்றும் கரையோர சூழலியல் உள்ளிட்ட பல அறிவியல் துறைகளின் தொகுப்பாகும். ஆற்றுப் பொறியியல் தொழில் புரிபவர் ஆற்றுத்தொடர்பான நில உருவாக்கவியல், அதில் மாற்றங்களை செயல்படுத்துதல், பொதுமக்கள் பாதுகாப்பைப் பராமரிக்கவும் முயற்சி செய்கின்றனர்.:3–13ff

குறிப்புகள்
-----------

1. ↑  Guidance Specifying Management Measures for Sources of Nonpoint Pollution in Coastal Waters (Report). Washington, D.C.: U.S. Environmental Protection Agency (EPA). 1993. pp. 6–90. EPA-840-B-92-002B.
2. ↑  "Nonpoint Source: Hydromodification and Habitat Alteration". EPA. 2016-10-24.
3. ↑  National Management Measures to Control Nonpoint Source Pollution from Hydromodification (Report). EPA. 2007. EPA 841-B-07-002.

வெளி இணைப்புகள்
---------------

* தமிழ்க் கலைக்களஞ்சியத்தில் ஆற்றுப் பொறியியல் என்ற தலைப்பிலான கட்டுரை உள்ளது.
**பெண்** தமிழில் 1954 ஆம் ஆண்டு வெளியிடப்பட்ட நகைச்சுவை, காதல் திரைப்படம். இப்படத்திற்கு திரைக்கதை எழுதியவர் ரா.வெங்கடாசலம் மற்றும் இயக்கியவர் எம்.வி.இராமன். இத்திரைப்படத்தில் முக்கிய கதாப்பாத்திரங்களில் நடித்தவர்கள் வைஜெயந்திமாலா, ஜெமினி கணேசன்,அஞ்சலிதேவி, சுந்தரம் பாலச்சந்தர் ஆகியோராவர். இவர்களுடன்  இணைந்து நடித்த  நடிகர்கள் பின்வருமாறு சித்தூர் வி  நாகையா , வி .கே. ராமசாமி, கே .என் .கமலம், கே.ஆர் .செல்லம்  மற்றும் கே. சங்கரபாணி. இப்படத்தை தயாரித்தவர் ஏ வி எம் தயாரிப்பு நிறுவனத்தின் ஏ .வி.செட்டியார். இத்திரைப்படத்தின் இசையமைப்பாளர் ஆர்.சுதர்சனம், பாடலாசிரியர்கள் பாபநாசம் சிவன், உடுமலை நாராயண கவி, கு.சா. கிருஷ்ணமூர்த்தி, கே. பி.  காமாட்சி மற்றும் வி.சீதாராமன். இத்திரைப்படத்தின் தொகுப்பாளர்கள் கே.சங்கர் மற்றும் எம்.வி.ராமன், ஒளிப்பதிவாளர் டி.முத்துசாமி.

இத்திரைப்படத்தின் கதை  வைஜெயந்தி மாலாவும், அஞ்சலி தேவியும் நடித்த கதாபாத்திரங்களான இரண்டு நண்பர்களை சுற்றி நடக்கும் நிகழ்வுகள் ஆகும்.

தயாரிப்பு
---------

பெண் திரைப்படத்தை தயாரித்தவர்  ஏவிஎம் தயாரிப்பு நிறுவனத்தின் நிறுவனரான திரு ஏவி மெய்யப்ப செட்டியார்  ஆவார். இத்திரைப்படம் ஒரே நேரத்தில் ஹிந்தி மொழியில் *லட்கி* எனவும் தெலுங்கு மொழியில் *சங்கம்* எனவும் தயாரிக்கப்பட்டது. மூன்று மொழிகளிலுமே வைஜெயந்திமாலா  முன்னணி வேடத்தில் நடித்தார்.

இசை
---

பெண் திரைப்படத்தின் இசையமைப்பாளர் ஆர்.சுதர்சனம், பாடலாசிரியர்கள் பாபநாசம் சிவன், உடுமலை நாராயண கவி, கு.சா. கிருஷ்ணமூர்த்தி, கே. பி.  காமாட்சி மற்றும் வி.சீதாராமன். இத்திரைப்படத்தின் தொகுப்பாளர்கள் கே.சங்கர் மற்றும் எம்.வி.ராமன், ஒளிப்பதிவாளர் டி.முத்துசாமி. பாடகர்கள் சித்தூர் வி.நாகையா மற்றும் கே.சக்கரபாணி பின்னணி பாடகர்கள் சி.எஸ்.ஜெயராமன், டி.ஏ. மோத்தி, ஜே.பி.சந்திரபாபு, டி.எஸ்.பகவதி, எம்.எஸ்.ராஜேஸ்வரி, ஏ.பி.கோமளா மற்றும் பி.சுசிலா.

இத்திரைப்படத்தில் வரும் பாடலான கல்யாணம் கல்யாணம், உல்லாசமாகவே உலகத்தில் வாழவே பாடல்களை ஜே.பி.சந்திரபாபு, எஸ்.பாலச்சந்தருக்காக பாடினார். இப்பாடல் மிகப்பெரிய வெற்றியை அடைந்தது.

மேற்கோள்கள்
-----------

1. ↑  "SANGHAM (1954)" (in en). *The Hindu*. .
2. ↑  Randor Guy (2016). *Memories of Madras: Its Movies, Musicians & Men of Letters*. Creative Workshop. பக். 334–335. பன்னாட்டுத் தரப்புத்தக எண்:978-81-928961-7-5.
**எலிசபெத் காஃகுமானு**  (Elizabeth Kaʻahumanu) (மார்ச்சு 17, 1768–சூன் 5, 1832) ஹவாய் இராச்சியத்தின் இணை அரசராகவும் காமேஃகாமெகா I அரசரின் மனைவியாகவும் இருந்தவர். அரசரின் மிகவும் விரும்பப்பட்ட மனைவியாகவும் மிகுந்த அரசியல் செல்வாக்குப் பெற்றவராகவும் விளங்கினார். தனது கணவரின் மறைவிற்குப் பிறகு, அரசிகள் கோலோச்ச முடியாத ஹவாய் இராச்சியத்தில் தனது மகனுடன் இணைந்து ஆட்சி செய்ய, மறைந்த அரசரின் விருப்பம் என அமைச்சரவையின் ஒப்புதல் பெற்று, **குஹினா நுயை** என்ற புதிய பதவியை உருவாக்கி ஆட்சி புரிந்தவர்.

ஒரே மேசையில் ஆண்களுடன் பெண்கள் உண்ண இயலாத சமூகத்தில் தனது அரசிளங்குமரனுடன் ஒரே மேசையில் உணவருந்தி "உணவுண்ணும் விடுதலை"யை ஹவாயில் தனதாட்சியின்போது பெற்றுத் தந்தார்.சீர்திருத்தத் திருச்சபையில் 1824ஆம் ஆண்டு சேர்ந்த காஃகுமானு தனது நாட்டுமக்களையும் மதம் மாற வற்புறுத்தினார்.பத்துக் கட்டளைகளின் அடிப்படையில் ஹவாய் சட்டங்களை இயற்றினார். தனது மதக்குருமார்களின் உந்துதலால் ஹொனலுலுவில் இருந்த ரோமன் கத்தோலிக்க மாதாகோவிலை மூடச்செய்தார். கத்தோலிக்க மதத்தை பின்பற்றுவதை தடையும் செய்தார். ஐக்கிய அமெரிக்காவடன் நல்லிணக்க உடன்பாடு கொண்டிருந்தார்.

வெளியிணைப்புகள்
---------------

* Ka‘Ahumanu
* Ka‘Ahumanu — Powerful Queen பரணிடப்பட்டது 2016-03-04 at the வந்தவழி இயந்திரம்
**சிக்காசோ மொழி** முஸ்கோஜிய மொழிக் குடும்பத்தைச் சேர்ந்த ஒரு தொல்குடி அமெரிக்க மொழியாகும். ஒட்டுநிலை மொழியாகிய இது எழுவாய் செயப்படுபொருள் பயனிலை என்னும் ஒழுங்கையுடைய மொழியாகும். இம்மொழி, சொக்ட்டோ மொழிக்கு நெருங்கிய உறவுடையது எனினும், இவற்றில் ஒன்றைப் பேசுவோர் மற்றதை முழுமையாகப் புரிந்து கொள்ளமுடியும் என்பதற்கில்லை. தற்போது தென்கிழக்கு ஒக்லஹோமாவில் அடாவைச் சுற்றிய பகுதிகளில் வாழ்ந்து வரும் சிக்காசோ பழங்குடியினர் இம் மொழியைப் பேசுகின்றனர்.

ஒலிகள்
------

### மெய்யொலிகள்

சிக்காசோ மொழியில் 16 மெய்யொலிகள் உள்ளன. கீழுள்ள அட்டவணையில் மெய்யொலிகள் ஒலியெழுத்தாக எழுதப்பட்டுள்ளன. ஒலியெழுத்து, அனைத்துலக ஒலியியல் எழுத்து முறையிலிருந்து வேறுபடும்போது, ஒவ்வொரு மெய்யொலியினதும் ஒலியியல் குறிகள் அனைத்துலக ஒலியியல் எழுத்துக்களிலும் தரப்பட்டுள்ளன. 

|   | இதழொலி | நுனியண்ணம் | பின்-நுனி-யண்ணம் | மெல்லண்ணம் | குரல்வளை-யொலி |
| --- | --- | --- | --- | --- | --- |
| நடுவண் | பிரிவழி-யொலி |
| மூக்கொலி | m | n |   |   |   |   |
| வெடிப்பொலி | p   b | t |   |   | k | ' /ʔ/ |
| வெடிப்புரசொலி |   |   | ch /tʃ/ |   |   |
| உரசொலி | f | s | lh /ɬ/ | sh /ʃ/ |   | h |
| உயிர்ப்போலி |   |   | l | y /j/ | w |   |

* /w/ இதழ் மெல்லண்ணம் ஆகும்.
* ஒலிப்பற்ற வெடிப்பொலிகள் /p t k/ என்பன மூச்சுடை ஒலிகள் [pʰ tʰ kʰ] ஆகின்றன, சிறப்பாகச் சொற்களின் தொடக்கத்தில்.
**உக்கடம் பேருந்து நிலையமாக** பிரபலமாக அறியப்படும் **உக்கடம்** , கோயம்புத்தூர் நகரத்தின் பேருந்து முனையங்களில் ஒன்றாகும். 1991 ஆம் ஆண்டு **காந்திபுரம்** மத்திய பேருந்து நிலையத்தில் நெரிசல் குறைக்க இது திறக்கப்பட்டது. பொள்ளாச்சி மற்றும் அருகிலுள்ள இடங்களுக்கும் செல்லும் நகர பேருந்துகள் மற்றும் பாலக்காடுக்கு செல்லும் புற நகர பேருந்துகளுக்கு இடமளிக்கும் வகையில் திட்டமிட்டு உருவாக்கப்பட்டுள்ளது.

கண்ணோட்டம்
----------

இந்த பேருந்து நிலையம் நகரத்தின் தெற்குப் பகுதியில் அமைந்துள்ளது. **வாலாங்குளம்**, ஒரு குளம், இந்த குளம் மூடப்பட்டு பேருந்து நிலையத்திற்கான இடம் உருவாக்கப்பட்டது. தெற்கு மற்றும் மேற்கு திசைகளில் பயணிக்கும் பேருந்துகள் இங்கிருந்து ஓடத் தொடங்குகின்றன. அனைத்து நகரப் பேருந்துகள் மற்றும் சிற்றுந்துகள் இந்த பேருந்து நிலையத்திலிருந்து ஓட துவங்குகின்றன அல்லது கடந்து செல்கின்றன. தமிழ்நாட்டின் போக்குவரத்துக் கழக பேருந்துகளின் பயண நேரங்கள் இங்கே கொடுக்கப்பட்டுள்ளன. இங்கு ஒரு மேலங்கி அறை, கழிப்பறைகள், ஓய்வு அறை, பார்க்கிங் வசதிகள், டிவி மற்றும் எஸ்டிடி சாவடிகளை உள்ளடக்கியது. மேலும் தாய்மார்கள் தங்கள் குழந்தைகளை பராமரிக்கவும் ஏதுவான மையம் உள்ளது.

மார்க்கம்
---------

| இருப்பிடம் | பேருந்து நிலையம் | செல்லுமிடங்கள் |
| --- | --- | --- |
| உக்கடம் | உக்கடம் | பாலக்காடு , பழனி , பொள்ளாச்சி , உடுமலைப்பேட்டை |

### செல்லுமிடங்கள்

* பொள்ளாச்சி (கிணத்துக்கடவு வழியாக)
* உடுமலைப்பேட்டை (பொள்ளாச்சி வழியாக)
* பழனி (உடுமலை வழியாக)
* திண்டுக்கல் (பழனி வழியாக)
* பாலக்காடு (வலயர் வழியாக)
* ஆனைமலை மற்றும் வால்பாறை(பொள்ளாச்சி வழியாக)

இணைப்புகள்
----------

இந்த பேருந்து முனையம் ,4.3 கி.மீ தொலைவிலுள்ள கோயம்புத்தூர் மத்திய பேருந்து முனையம் , வடகிழக்கில் 1.6 கி.மீ தொலைவிலுள்ள கோயம்புத்தூர் தொடர் வண்டி நிலையம் ,5.1 கி.மீ தொலைவிலுள்ள புதிய பேருந்து நிலையம் .8.3 கி.மீ தொலைவிலுள்ள சிங்கநல்லூர் பெருந்து முனையம், 12.7 கி.மீ. தொலைவிலுள்ள கோயம்புத்தூர் இணைக்கப்பட்டுள்ளது.

குறிப்புகள்
-----------

1. ↑  "Now, baby-feeding cubicles set up at 4 bus stands in city". *The Times of India*. August 4, 2018. .
2.[]
**கா. கந்தசாமி** (*K. Kandasamy*)(பிறப்பு 20 சனவரி 1948-இறப்பு 11 பிப்ரவரி 2018) என்பவர் இந்திய அரசியல்வாதி, தமிழ்நாடு சட்டமன்ற உறுப்பினர் மற்றும் நாடாளுமன்ற மக்களவை உறுப்பினர் ஆவார். இவர் சேலம் மாவட்டம் ஓமலூர் பகுதியில் உள்ள பச்சம்பட்டியினைச் சார்ந்தவர். இவர் சேலம், அரசு கலைக் கல்லூரியில் இளநிலை பட்டப்படிப்பினை முடித்துள்ளார். இந்திய தேசிய காங்கிரசு கட்சியினை சார்ந்த இவர் தலைவாசல் சட்டமன்றத் தொகுதிக்கு 1991ஆம் ஆண்டு நடைபெற்ற தேர்தலில் போட்டியிட்டு வெற்றி பெற்று தமிழ்நாடு சட்டப்பேரவை உறுப்பினராகத் தேர்ந்தெடுக்கப்பட்டார். 1996ஆம் ஆண்டு நடைபெற்ற இந்தியப் பொதுத்தேர்தலில் இராசிபுரம் மக்களவைத் தொகுதியிலிருந்து இந்திய நாடாளுமன்றத்திற்கு உறுப்பினராகத் தேர்ந்தெடுக்கப்பட்டார். இரண்டாவது முறையாகத் தமிழகச் சட்டமன்றத்திற்கு 2001ஆம் ஆண்டு நடைபெற்ற தேர்தலில் குன்னூர் சட்டமன்றத் தேர்தலில் போட்டியிட்டு உறுப்பினராகத் தேர்ந்தெடுக்கப்பட்டார்.

மேற்கோள்கள்
-----------

1. ↑  "Biographical Sketch of Member of XI Lok Sabha". *loksabhaph.nic.in*. 2022-06-02 அன்று பார்க்கப்பட்டது.
2. ↑  "Former MP Kandasamy dead". *The Hindu* (ஆங்கிலம்). 2018-02-11. 2022-06-02 அன்று பார்க்கப்பட்டது.
**சிக்கிமின் இசை**யானது பாரம்பரிய நேபாளிகளின் நாட்டுப்புற இசை முதல் மேற்கத்திய பாப் இசை வரை அடங்கியுள்ளது. இன சமூகங்கள் லெப்சா, லிம்பு, பூட்டியா, கிராதிக்கள் மற்றும் நேபாளிகள் போன்றோர்களின் இசை பங்களிப்புகள் அடங்கியதே சிக்கிம் கலாச்சாரத்தின் முக்கிய பகுதியாகும்.

தமாங் செலோ என்று அழைக்கப்படும் இந்திய நாட்டுப்புற இசை சிக்கிம் மாநிலத்தின் முக்கிய பாரம்பரிய பாணியாகும், தமாங் சமூகத்தின் இந்த இசை வடிவமானது **தம்பு** என்ற இசைக்கருவியின் தாள ஒலிக்கு ஏற்ப இசைக்கப்படுகிறது. மேற்கத்திய பாணி பரப்பிசை (பாப்) பிற மேற்கத்திய பாணி இசை பாணிகளைப்போல அஸ்ஸாம் மற்றும் சிக்கிம் பிராந்தியத்தில் பிரபலமாக உள்ளது.

 ஹிரா தேவி வைபா, இந்திய நாட்டுப்புறப் பாடல்களின் முன்னோடி

*தமாங் செலோ*
------------

இது தமாங் மக்களின் தனிப்பட்ட இசை வகையாகும்.மேற்கு வங்கம் மட்டுமல்லாமல் இந்தியா மற்றும் உலகம் முழுவதும் உள்ள சிக்கிம் பகுதிகளைப் பூர்விகமாக கொண்டுள்ள நேபாளி சமூகத்தினரிடையே இம்முறை மிகவும் பிரபலமானது. தற்காலத்தில் இந்த இசைவகையை இசைக்க இசைக்கலைஞர்கள் நவீன இசைக்கருவிகளை எடுத்துக்கொண்டாலும், பாரம்பரிய தமாங் கருவிகளான மடல், தம்பு மற்றும் துங்னா ஆகியவற்றை பயன்படுத்தி இசைக்கும் போது *தமாங் செலோ* கவர்ச்சியாகவும், கலகலப்பாகவும் அல்லது மெதுவாகவும், மெல்லிசையாகவும் இருக்கும், பொதுவாக துக்கம், காதல், மகிழ்ச்சி அல்லது அன்றாட சம்பவங்கள் போன்றவைகளை நாட்டுப்புறக் கதைகள் மூலமாக வெளிப்படுத்தப் பாடப்படுகிறது.

மேற்கத்திய செல்வாக்கு
---------------------

மற்ற வடகிழக்கு மாநிலங்களைப் போலவே சிக்கிம் மாநிலத்தின் இசையும் மேற்கத்திய பாணி இசை யின் பாதிப்புகளோடு இசைக்கப்பட்டு வருகிறது. ''பழங்குடி மழை'' என்ற பெயரில் இயங்கி வரும், மிகவும் பிரபலமான நேபாளி ஒலியியல் பரிசோதனை இசைக்குழு சிக்கிமின் நகரமான நாம்ச்சியைச் சேர்ந்தது. 

ஹிப்-ஹாப், கே பாப் மற்றும் ராப் போன்ற நவீன இசை வகைகளும் சிக்கிம் இளைஞர்கள் மற்றும் இளைஞிகளிடையே மிகவும் பிரபலமாகி வருகிறது.

மேற்கோள்கள்
-----------

1. ↑  (ACCU), Asia⁄Pacific Cultural Centre for UNESCO. "Asia-Pacific Database on Intangible Cultural Heritage (ICH)". *www.accu.or.jp*. 2018-07-21 அன்று பார்க்கப்பட்டது.
2. ↑  Republica. "Tribal Rain's 'Sahara' in memory of late Rahul Rai". *My City* (ஆங்கிலம்). 2022-08-04 அன்று பார்க்கப்பட்டது.
**துருக்மெனிஸ்தானின் பெண்கள் ஒன்றியம்** (*Women's Union of Turkmenistan*) துருக்மெனிஸ்தானில் என்பது துருக்மெனிஸ்தானில் பெண்கள் மேம்பாட்டிற்காக செயல்படும் அமைப்பாகும். இந்நாட்டில் நீண்ட காலமாக, அனுமதிக்கப்பட்ட மகளிர் அமைப்பாக இச்சங்கம் மட்டுமே இருந்தது. இந்த அமைப்பு பெண்களின் உரிமைகளுக்காக வாதிடும் அமைப்பாக, அரசு சாரா அமைப்பாகத் தோற்றுவிக்கப்பட்டது. இந்நாட்டில் மகளிர் சங்கங்கள் அரசாங்கத்தின் கட்டுப்பாட்டின் கீழ் செயல்படும் நிலையில் இருந்தன.

துர்க்மெனிஸ்தானின் முதல் குடியரசுத் தலைவரான சபர்முரத் நியாசோவ் இறக்கும் வரை, துர்க்மெனிஸ்தானின் பெண்கள் சங்கம் சபர்முரத் நியாசோவின் தாயார் குர்பன்சோல்டன் எஜேவின் செயல்பாட்டினைக் கொண்டிருந்தது. இவர் நியாசோவின் ஆட்சியின் போது துர்க்மெனிஸ்தானின் தேசிய கதாநாயகியாகக் கருதப்பட்டார். இவருடைய பெயர் தெருக்கள், வீதிகள், நகரங்கள் உள்ளிட்ட பல பகுதிகளுக்குச் சூட்டப்பட்டன (உ.ம்.: குர்பன்சோல்டன் எஜே நகரம்). அதே பெயரின் வரிசை. துர்க்மென் நாட்காட்டியில் ஏப்ரல் மாதத்தின் பெயர் இவரது நினைவாக இடப்பட்டது. பொதுவுடைமைக் கட்சி ஆளும் மாநிலங்களில் இந்த நடைமுறையை பின்பற்றப்பட்டது. தேசிய மறுமலர்ச்சிக்கான இயக்கத்தின் (கல்கினிஷ்) உறுப்பினராக உள்ள மகளிர் சங்கத்தின் செயல்பாடுகள் நியாசோவ் என்பவரால் கட்டுப்படுத்தப்பட்டது.

மக்கள் குழு செய்லபட்டபோது, மகளிர் சங்கமும் குழுவில் பிரதிநிதித்துவப்படுத்தப்பட்டது. 2008-ல் குழு நீக்கப்பட்டதன் மூலம் இந்த நடைமுறை நிறுத்தப்பட்டது. இருப்பினும், 2013 நாடாளுமன்றத் தேர்தல் முடிவுகளைத் தொடர்ந்து, இந்த அமைப்பு, மற்ற கட்சிகள் மற்றும் அமைப்புகளைப் போலவே (1991 முதல் நாட்டில் ஆதிக்கம் செலுத்தும் துர்க்மெனிஸ்தானின் ஜனநாயகக் கட்சியைத் தவிர்த்து), முதன்முறையாக துர்க்மெனிஸ்தானின் மெஜ்லிஸில் நுழைந்தது (125 இல் 16 மெஜ்லிஸில் உள்ள இடங்கள்). இதன் செயல்பாடு 2018 தேர்தல் வரை இருந்தது.

மேற்கோள்கள்
-----------

1. ↑   Ответы на вопросы в отношении рассмотрения Национального Доклада, представленного в Комитет по ликвидации дискриминации в отношении женщин 15 мая-2 июня 2006 г. Туркменистан, CEDAW/C/TKM/Q/5/Add.1, 11 мая 2006 г.
2. ↑  Nations in Transit 2007: Democratization from Central Europe to Eurasia
3. ↑  TURKMENISTAN
4. ↑  The State of Democratization and Human Rights in Turkmenistan...
5. ↑  Oil, Transition and Security in Central Asia
6. ↑  The Europa World Year: Kazakhstan - Zimbabwe, Volume 2
**தன்வந்தி ராமராவ்** (*Dhanvanthi Rama Rau*) (1893 – 1987) இந்திய குடும்பக் கட்டுப்பாட்டுக் கழகத்தின் நிறுவனராகவும் அதன் தலைவராகவும் இருந்தார். புகழ்பெற்ற இந்திய அரசு ஊழியரான சர் பெனகல் ராமராவ் என்பவரை மணந்தார். மேலும் எழுத்தாளரான சாந்தா ராமராவின் தாயார் ஆவார்.

சுயசரிதை
--------

தன்வந்தி, காஷ்மீர பண்டிதர் குடும்பத்தில் தன்வந்தி ஹேண்டூவாக பிறந்து, கர்நாடகாவின் ஹூப்ளியில் பிறந்து வளர்ந்தார். எனவே, இவர் கன்னடம் தெரிந்திருந்தது. ஹூப்ளியில் பள்ளிப் படிப்பை முடித்த பிறகு, இவர், மாநிலக் கல்லூரியில் சேர சென்னை சென்றார். அங்கிருந்து கலைகளில் இளங்கலை பட்டம் பெற்றார்.

சென்னையில், புகழ்பெற்ற பொருளாதார நிபுணரும், இந்தியக் குடிமைப் பணியில் உறுப்பினராக இருந்தவரும், இராஜதந்திரியும், சித்ராபூர் சரஸ்வத் பிராமணரும் தென்னிந்தியருமான சர் பெனகல் ராமராவ் என்பவரைச் சந்தித்து திருமணம் செய்தார். குடும்பக் கட்டுப்பாட்டுக்கு குரல் கொடுத்த மார்கரெட் சாங்கரின் சர்வதேச திட்டமிடப்பட்ட பெற்றோர் கூட்டமைப்பின் தலைவராகவும் தன்வந்தி பணியாற்றினார்.

விருது
------

இவருக்கு 1959இல் இந்திய அரசு பத்ம பூசண் விருது வழங்கியது. இவரது நினைவுக் குறிப்புகள் "ஒரு மரபுரிமை" (*An Inheritance*) என்ற தலைப்பில் வெளியிடப்பட்டுள்ளன.

மேற்கோள்கள்
-----------

1. ↑  "Dhanvanthi Rama Rau (1893–1987)". StreeShakti. 1 June 2018 அன்று பார்க்கப்பட்டது.
2. ↑  "காப்பகப்படுத்தப்பட்ட நகல்". 2018-10-26 அன்று மூலம் பரணிடப்பட்டது. 2021-07-09 அன்று பார்க்கப்பட்டது.
3. ↑  "Padma Awards" (PDF). Ministry of Home Affairs, Government of India. 2015. 15 October 2015 அன்று மூலம் (PDF) பரணிடப்பட்டது. 21 July 2015 அன்று பார்க்கப்பட்டது.
**காவடிச் சிந்து** இசைப் பாவகைளில் ஒன்றாகிய சிந்துப் பாவகை வடிவங்களில் ஒன்று.  கலம்பக உறுப்பாக வரும் சிந்து வேறு. 

**சிந்து** என்பது இசைத்தமிழ் பாகுபாடுகளில் ஒன்றாகும். அஃது ஐந்து இசை உறுப்புகளால் ஆன யாப்பு. 

* எடுப்பு (பல்லவி) - 1
* தொடுப்பு (அநுபல்லவி) - 1
* உறுப்பு (சரணம்) - 3

என்று 5 உறுப்புகளைக் கொண்டது ‘சிந்து’ பாடல். (அது பல்லவி, அநுபல்லவி, மூன்று கண்ணிகள் அடங்கிய சரணம் ஆகும்.) 

**காவடிச் சிந்து** பல்லவியும் அநுபல்லவியும் இன்றிச் சரணங்களுக்குரிய கண்ணிகளை மாத்திரம் பெற்று வரும். அண்ணாமலை ரெட்டியார் காவடிச் சிந்து என்னும் சிற்றிலக்கியத்தில் பலராலும் போற்றப்படும் நூலாகும்.

இது காவடி ஆட்டத்திற்குப் பாடப்படும் இசைப் பாவகையாகும். தமிழ் நாட்டிலே பண்டைக்காலம் தொடக்கம் பேணப்பட்டு வரும் ஒரு நாட்டார் வழக்கிலுள்ள இசை மரபே காவடிச் சிந்து எனலாம். முற்காலத்திலே முருகப் பெருமானின் வழிபாட்டிற்காகப் பால் எடுத்து வருபவர்கள் ஆடல் பாடல்களுடன் ஆலயங்களை நோக்கிச் செல்வது வழக்கம். அப்படிச் செல்லும் பொழுது அவர்களின் ஆட்டத்திற்குப் பாடப்படும் பாடல் வகைகளிலிருந்து இக்காவடிச் சிந்து என்ற பாவடிவம் தோன்றி உருவாகியது.

சென்னிக்குளம் அண்ணாமலை ரெட்டியார் காவடிச் சிந்தை முதன் முதலில் அறிமுகப்படுத்தினார்.

காவடிச்சிந்து நூல்
------------------

* அண்ணாமலை ரெட்டியார் காவடிச்சிந்து
திண்டிவனம் அருள்மிகு ஸ்ரீ கனகவல்லி தாயார் சமேத ஸ்ரீ இலட்சுமி நரசிம்மர் சுவாமி திருக்கோவில் இந்தியாவில். தமிழகத்தில் உள்ள விழுப்புரம் மாவட்டத்தின். திண்டிவனம் மாநகரில் மத்தியில் அமையப் பெற்றுள்ளது.

திருக்கோவில் சிறப்பு
--------------------

திருமகள் நரசிம்மரின் இடத்தொடையில் அமர்ந்த படி தன் இரு கரங்கள் கூப்பி இறைவனை வழிபடுகிறார். இங்கு அனுமன் சங்கு சக்கரம் தாங்கிய வண்ணம் காட்சியளிக்கிறார்.

சிறப்புத் திருவிழாக்கள்:
------------------------

நரசிம்ம ஜெயந்தி, வைகாசி மாத முழுமுதற்பெருவிழா (பிரமோற்சவம்)

வரலாறு
------

|  |  |  |
| --- | --- | --- |
| "| கிடந்தநாள் கிடந்தாய் எத்தனை காலம்கிடத்தி உன்திருவுடம்பு அசைய தொடர்ந்து குற்றேவல்செய்து தொல்லடிமை வழிவரும் தொண்டரோர்க்கு அருளி தடங்கொள் தாமரைக்கண்விழித்து நீஎழுந்து உன்தாமரை மங்கையும் நீயும் இடங்கொள் மூவுலகும் தொழ இருந்தருளாய் திருப்புளிக்குடிக் கிடந்தானே" (3686) -நம்மாழ்வார் சுவாமிகள் | "|

புளிக்குடிலில் (திந்திரீவனத்தில்) திண்டி, முண்டி, கிங்கிலி, கிலாலி ஆகிய அசுரர்கள் இவ்வனத்தில் தவம் செய்யும் முனிவர்களுக்கு ஓயாது கொடுங்செயல் செய்தமையால் முனிவர்கள் ஸ்ரீ இலட்சுமி நரசிம்மரை வழிபட இறைவன் அனுமனுக்கு சங்கு சக்கரம் அளித்து அழித்தொழிக்க ஆணையிட்டார். அதன்படி அனுமன் போரில் வென்றார், ஆகையால் இக்கோவிலில் அனுமன் சங்கு சக்கரம் தாங்கிய வண்ணம் எழுந்தருளியுள்ளார்.

கோயில் அமைப்பு
--------------

கிழக்கு நோக்கிய ஐந்து நிலை ராஜகோபுரம். கனகவல்லி தாயார், கோதண்ட ராமர், இலட்சுமி ஹயகிரீவர், விஷ்ணுதுர்கை, வேணுகோபால், ஆண்டாள், சக்கரத்தாழ்வார், ஆஞ்சநேயர், ஆகியோருக்கும் சன்னதிகள் உள்ளன. இக்கோயில் திண்டிவனம் முதன்மைப் பெரிய திருக்கோயில் என்ற வகைப்பாட்டில் திண்டிவனம் வட்ட இந்துசமய அறநிலையத்துறையின் தலைமை கோவிலாக விளங்குகிறது.

மேற்கோள்கள்
-----------

* த. இ. க. வெளியிட்ட திருக்கோயில் தரவுத் தொகுதி
**துருவதேவி** இன்றைய வட இந்தியாவில் ஆட்சி செய்த குப்தா பேரரசர் சந்திரகுப்தரின் (பொ.வ 380 - பொ.வ 415) ராணியும் முதலாம் குமாரகுப்தாவின் தாயாரும் ஆவார். இவர்இளவரசர் கோவிந்தகுப்தாவின் தாயாகவும் களிமண் முத்திரை கல்வெட்டில் குறிப்பிடப்பட்டுள்ளார்.

தேவிசந்திரகுப்தம் என்ற சமஸ்கிருத நாடகத்தின்படி, துருவதேவி முதலில் சந்திரகுப்தனின் மூத்த சகோதரர் ராமகுப்தாவின் ராணியாக இருந்தார். ராமகுப்தர் எதிரியால் முற்றுகையிடப்பட்டதும் ராணியை எதிரியிடம் சரணடையச் சொன்னார். இதையறிந்ததும் ராணி வேடமணிந்து எதிரி முகாமில் நுழைந்த சந்திரகுப்தர், எதிரியைக் கொன்றார். நாடகத்தின் அமைப்பு, பிற இலக்கிய மற்றும் கல்வெட்டு ஆதாரங்களின் அடிப்படையில், சந்திரகுப்தர் பின்னர் ராமகுப்தாவைக் கொன்றார் அதன் பின்னர் துருவதேவியை மணந்தார் என்று கூறுகிறது. இது நவீன வரலாற்றாசிரியர்களிடையே விவாதிக்கப்படுகிறது, சில அறிஞர்கள் இதை ஒரு புனைகதை படைப்பு என்றும் நிராகரிக்கின்றனர்.

குப்தரின் பதிவுகளில்
--------------------

"துருவா" என்ற வார்த்தையின் அர்த்தம் மாறாதது அல்லது நிலையானது ஆகும். மேலும் இது துருவ நட்சத்திரத்தின் சமஸ்கிருத பெயர். குப்தர்களின் பதிவுகளின்படி, துருவதேவி சந்திரகுப்தரின் வாரிசான முதலாம் குமாரகுப்தாவின் தாயார். கோவிந்தகுப்தாவின் பசார் களிமண் முத்திரை துருவசாமினி சந்திரகுப்தாவின் ராணியாகவும், கோவிந்தகுப்தரின் தாயாகவும் குறிப்பிடுகிறது. சந்திரகுப்தருக்கு ஒத்த பெயர்களைக் கொண்ட இரண்டு வெவ்வேறு ராணிகள் இருந்திருக்க வாய்ப்பில்லை: துருவசாமினி என்பது துருவதேவியின் மற்றொரு பெயராக இருக்கலாம் என்றும், கோவிந்தகுப்தர் குமாரகுப்தரின் உடன் பிறந்த சகோதரர் என்றும் கருதுகின்றனர்.

தேவி-சந்திரகுப்தத்தம் நாடகத்தில்
--------------------------------

தேவிசந்திரகுப்தம் எனுடம் நாடகத்தில் இந்தோ சிதியன் பேரரசின் அரசனால் மன்னர் இராமகுப்தர் முகாமை முற்றுகையிட்டபோது மன்னர் தனது ராணி துருவதேவியை அமைச்சர்களின் வற்புறுத்தலால் எதிரிகளிடம் சரணடையச் சொல்லுகிறார். அதேவேளை மன்னர் *ராககுப்தரின்* தம்பி சந்திரகுப்தர் ராணி வேடம் புனைந்து எதிரிகளிடையே ஊடுருவி இந்தோ சிதியன் பேரரசின் அரசனைக் கொல்கிறார். மீதமுள்ள கதைகள் எஞ்சியிருக்கும் பத்திகளில் இருந்து தெளிவாக இல்லை, ஆனால் மற்ற வரலாற்று ஆதாரங்களின் அடிப்படையில் நாடகத்தின் கடைசி பகுதியில், சந்திரகுப்தர் ராமகுப்தாவைத் தூக்கி எறிந்து, துருவதேவியை மணக்கிறார் எனக் கூறப்பட்டுள்ளது.
தேவிசந்திரகுப்தம் சதித்திட்டத்தின் வரலாற்றுத்தன்மை பல நவீன வரலாற்றாசிரியர்களால் சந்தேகிக்கப்பட்டுள்ளது. உதாரணமாக, வரலாற்றாசிரியர் டி.சி.சர்கரின் கூற்றுப்படி, நாடகத்தின் ஒரே வரலாற்று உண்மைகள் என்னவென்றால், துருவதேவி சந்திரகுப்தாவின் ராணியாக இருந்தார், இந்தோ சிதியன் பேரரசு மேற்கு இந்தியாவில் ஆட்சியை செய்து கொண்டிருந்தனர். மற்ற அனைத்தும் ஆசிரியரின் சொந்த கற்பனை என்கிறார்.

  

ஆனால் இந்த ஆதாரங்கள் நாடகத்தை அடிப்படையாகக் கொண்டதாக இருக்கலாம். எனவே நாடகத்தினை வரலாற்றுத்தன்மையை உறுதிப்படுத்தும் சான்றுகளாக உறுதியாகக் கருத முடியாது. நாடகத்தின் சந்திரகுப்தர் - துருவதேவி வரலாற்று நபர்களாக தெரியவில்லை. ஆனால் ராமகுப்தரின் வரலாற்றுத்தன்மை அவர் பெயரிலுள்ள சில கல்வெட்டுகள் மற்றும் நாணயங்கள் கண்டுபிடிப்பு மூலம் நிரூபிக்கப்பட்டுள்ளன.

மேற்கோள்கள்
-----------

1. 1 2  Tej Ram Sharma 1978, ப. 30.
2. ↑  Tej Ram Sharma 1989, ப. 111.
3. ↑  Romila Thapar 2013, ப. 359.
4. ↑  A. K. Warder 1989, ப. 261.
5. ↑  Ashvini Agrawal 1989, ப. 153-154.
6. ↑  R. C. Majumdar 1981, ப. 48.
7. ↑  D. C. Sircar 1969, ப. 139.
**திண்டிவனம் ரயில் நிலையம்** (*Tindivanam railway station*) இந்தியாவின் தமிழ்நாட்டில் அமைந்துள்ளது. இது விழுப்புரம் மாவட்டத்தில் உள்ள நகரம் மற்றும் தாலுகாவின் தலைமையகமான திண்டிவனத்திற்கு சேவை செய்யும் இரயில் நிலையமாகும். சென்னை புறநகர் இரயில்வேயின் தெற்குப் பாதையில் உள்ள இந்த நிலையம் தெற்கு இரயில்வே மண்டலத்தின் சென்னை இரயில்வே கோட்டத்தின் கட்டுப்பாட்டில் இயங்கி வருகிறது. திண்டிவனம் இரயில் நிலையத்தின் நிலையக் குறியீடு டி.எம்.வி என்ற ஆங்கில எழுத்துகளால் குறிக்கப்படுகிறது.

அமைவிடம்
--------

திண்டிவனம் ரயில் நிலையம் தேசிய நெடுஞ்சாலை எண் 47 இல் அமைந்துள்ளது. இப்பாதை மாநிலத் தலைநகரான சென்னையை மத்திய மற்றும் தெற்கு தமிழ்நாட்டுடன் இணைக்கும் முக்கியப் பாதையாகும். அருகிலுள்ள சென்னை விமான நிலையம் இங்கிருந்து 108 கிலோமீட்டர் (67 மைல்) தொலைவில் உள்ளது.

திண்டிவனம் இரயில் நிலையம் இரண்டு நடைமேடைகளைக் கொண்டுள்ளது. விழுப்புரம்-சென்னை வழித்தடத்தில் அமைந்துள்ளது இரயில் நிலையம் அமைந்துள்ளது. மேலும் சென்னை எழும்பூரில் இருந்து மத்திய மற்றும் தெற்கு தமிழகத்திற்கு செல்லும் அனைத்து இரயில்களும் இந்த நிலையத்தின் வழியாகவே செல்ல வேண்டும்.

மேற்கோள்கள்
-----------

1. ↑  "TMV/Tindivanam railway station". *Indiarailinfo*. 20 July 2014 அன்று பார்க்கப்பட்டது.
2. ↑  "Station Map – Tindivanam". 26 July 2014 அன்று பார்க்கப்பட்டது.
**அலட்சுமி** (*Alakshmi*) இவரை இந்துக்கள் துரதிர்ஷ்டத்தின் தெய்வமாக நம்புகின்றனர். இவர் "பசுவை விரட்டுகிறவராகவும், மானைப் போல கால்களைக் கொண்டராகவும், காளைப் போன்ற பற்களை உடையவராகவும்" என்று விவரிக்கப்படுகிறார்.  அல்லது இவள் "வறண்ட சுருங்கிய உடல், குழிந்த கன்னங்கள், தடித்த உதடுகள் மற்றும் துடித்த கண்கள் கொண்டவளாகவும், கழுதை மீது சவாரி செய்கிறவளாகவும் "விவரிக்கப்படுகிறாள்.  இவர் விஷ்ணுவின் மனைவியும் லட்சுமிதேவியின் மூத்த சகோதரியும் ஆவார். இந்துத் தொன்மவியல்படி, பாற்கடலைக் கடைந்த போது ஜேஷ்டா தேவி தோன்றியதாகக் கூறப்படுகிறது. இவரது தங்கை இலட்சுமி அமிர்தம் தோன்றும் முன்பு தோன்றியதாகக் கூறப்படுகிறது.

விளக்கம்
--------

வேத, உபநிடத அல்லது ஆரம்பகால புராண இலக்கியங்களில் இவள் குறிப்பிடப்படவில்லை. ஆனால் அலட்சுமியின் அனைத்து அம்சங்களும் இருக்கு வேத தெய்வமான நிர்ருதியின் அம்சங்களுடன் பொருந்துகின்றன. இவள் இலட்சுமியின் நிழல் என்றும் கூறப்படுகிறது. பத்ம புராணத்தில், அண்டவியல் இவளை உள்ளடக்கியது, அங்கு சமுத்திர மந்தனம் வெளிப்படும் எல்லாவற்றிலும் நல்லது மற்றும் கெட்டது இரண்டையும் உருவாக்குகிறது.  எது அசுபமானது மற்றும் கெட்டது என்பது முதலில் வெளிப்படுகிறது. அதிக முயற்சியானது நல்ல மற்றும் நல்லதை உருவாக்குகிறது என்று பத்ம புராணம் கூறுகிறது.  முதலில் அலட்சுமி வெளிப்படுகிறாள். பிறகு சமுத்திர மந்தனத்தின் போது இலட்சுமி தோன்றுகிறாள்.  கடவுள்கள் அலட்சுமியை தீங்கு விளைவிப்பவர்களிடையே வாழ அனுப்புகிறார்கள். அவர்களுக்கு வறுமையையும் துக்கத்தையும் கொடுக்கிறார்கள்.  அசுப மற்றும் துக்கத்தின் அசுரராக இவள் மங்களம் மற்றும் மகிழ்ச்சியின் தெய்வமான இலட்சுமிக்கு எதிரானவள். அலட்சுமி சில சமயங்களில் ஜேஷ்டா தேவியின் மற்றொரு பெயராக குறிப்பிடப்படுகிறாள். **கலகப்ரியா**, **மூதேவி** , **தரித்திரம்** என்றும் அழைக்கப்படுகிறாள்.

நம்பிக்கை
---------

"இவள் ஒரு வீட்டிற்குள் நுழையும்போது பொறாமையையும் தீமையையும் கொண்டு வருவதாகக் கூறப்படுகிறது. சகோதரர்கள் ஒருவருக்கொருவர் பிரிந்து வாழ்வர். குடும்பங்கள் மற்றும் அவர்களின் ஆண் வம்சாவளியினர் அழிவையும் எதிர்கொள்வார்கள்" எனவும் நம்ப்பப்படுகிறது.

சான்றுகள்
---------

1. ↑  Linga Purana – Part 2, English translation by J. L. Shastri (1951), Chapter 6: "The origin and activities of Alakshmi".
2. 1 2  Pattanaik, Devdutt. *Lakshmi: The Goddess of Wealth and Fortune-An Introduction*. Vakils Feffer & Simons Ltd, 2003 (ISBN 8187111585)
3. ↑  தமிழர்களின் மூத்த தெய்வம்... வளத்தின் மூல வடிவம்... மூதேவி!
4. 1 2 3  Tracy Pintchman (2005). *Guests at God's Wedding: Celebrating Kartik among the Women of Benares*. SUNY Press. பக். 48–49. பன்னாட்டுத் தரப்புத்தக எண்:978-0-7914-8256-8. .
5. ↑  Krishna, Nanditha. *The Book of Vishnu*. Penguin Global, 2001 (ISBN 0670049077)
6. ↑  Kirin Narayan (2011). *Storytellers, Saints, and Scoundrels: Folk Narrative in Hindu Religious Teaching*. University of Pennsylvania Press. பன்னாட்டுத் தரப்புத்தக எண்:978-0-8122-0583-1. .
7. ↑  Chakrabarty, Dipesh. *Provincializing Europe*. Princeton University Press, 2000 (ISBN 0691049092)

வெளி இணைப்புகள்
---------------

|  |  |
| --- | --- |
|  | விக்கிமேற்கோள் பகுதியில், இது தொடர்புடையவைகளைக் காண்க: ***அலட்சுமி*** |

\*சேட்டை வழிபாட்டுக் கோயில்கள்

* பழந்தமிழர்களின் மூதேவி வழிபாடு பரணிடப்பட்டது 2017-07-16 at the வந்தவழி இயந்திரம், ஈழம் பிரஸ்
* மூதேவி தெய்வமா அல்லது முதல் தேவியா: ஓர் ஆய்வு!, முனைவர் ஹரிப்ரியா ரெங்கராஜன், தினமலர், சூன் 10, 2012
**காரைக்குடி சாம்பசிவ ஐயர்** (*Karaikudi Sambasiva Iyer*, 1888 - 1958), ஓர் இந்திய பாரம்பரிய இசைக் கலைஞர் மற்றும் ஒரு வீணை இசைக்கலைஞர் ஆவார். 1888 ஆம் ஆண்டுக்கும் 1958 ஆம் ஆண்டுக்கும் இடைப்பட்ட காலத்தில் இவர் வாழ்ந்தார். 1952 ஆம் ஆண்டில் சங்கீத நாடக அகாதமி கூட்டாளர் விருதை வென்ற முதலாவது இசைக்கலைஞர் சாம்பசிவ ஐயர் ஆவார். இசை, நடனம், நாடகத்திற்கு இந்தியாவில் சங்கீத நாடக அகாதமியில் வழங்கப்படும் மிக உயரிய விருது இதுவாகும் .

பிறப்பு
-------

புதுக்கோட்டை மாவட்டம் திருகோகர்ணம் என்னும் ஊரில் 1988 ஆம் ஆண்டு சாம்பசிவ ஐயர் பிறந்தார். வீணை வித்வான் சுப்பையா ஐயர் இவருடைய தந்தையார் ஆவார்.

இசைப்பயிற்சி
------------

தன் தந்தை சுப்பையா ஐயரிடமும் மூத்த சகோதரர் சுப்ரமணி ஐயரிடமும் வீணை இசையைக் கற்றார். குடும்பத்தின் உயர்ந்த வீணா பாரம்பரியத்தை தொடர்ந்து எடுத்துக் கொள்ள ஏழாவது தலைமுறையாக இந்த இருவரும் ஒன்று சேர்ந்தனர். சகோதரர்கள் இருவரும் இணைந்து "காரைக்குடி சகோதரர்களாக" 1934 ஆம் ஆண்டுவரை வீணை வாசித்தனர். சாம்பசிவ ஐயர் தன்னுடைய கடின உழைப்பால் அசுர சாதகர் என்று அறியப்படுகிறார். வீணையின் மீது அவருக்கு இருந்த தேர்ச்சியும் அவரது முன்னோர்களிடம் இருந்து பெற்ற இசையறிவும் ஐயருக்கு மிகவும் உதவின.

வாழ்க்கைப் பணி
--------------

ருக்மணிதேவி அவர்களால் நிறுவப்பட்ட சென்னை கலாசேத்திராவில் தங்கியிருந்த சாம்பசிவ ஐயர் அங்கு வீணை இசை கற்றுக்கொடுத்தார்.. இசை நடனம் மற்றும் நாடகத்திற்காக இந்தியாவில் வழங்கப்படும் சங்கீத நாடக அகாதமியின் மிக உயர்ந்த விருது 1952 இல் வீணை இசைக்காக சாம்பசிவ ஐயருக்கு வழங்கப்பட்டது. இதே ஆண்டில் கர்நாடக இசைக்காக வழங்கப்படும் மிக உயர்ந்த சங்கீத கலாநிதி விருதையும் மெட்ராசு மியூசிக் அகாதமி இவருக்கு வழங்கியது. 

1958 இல் சாம்பசிவ ஐயர் காலமானார். 

அவரது புகழ்பெற்ற சீடர்களில் டாக்டர் காரைக்குடி எஸ். சுப்பிரமணியன், ராசேசுவரி பத்மநாதன் மற்றும் ரங்கநாயகி ராஜகோபாலன் ஆகியோர் இவருடைய புகழ்பெற்ற சீடர்களாவர் .

மேற்கோள்கள்
-----------

1. ↑  "SNA: List of Sangeet Natak Akademi *Ratna Puraskar*winners (Akademi Fellows)". SNA Official website. 4 March 2016 அன்று மூலம் பரணிடப்பட்டது.
2. ↑  Avanthi Meduri (1 January 2005). *Rukmini Devi Arundale: (1904 - 1986) ; a Visionary Architect of Indian Culture and the Performing Arts*. Motilal Banarsidass Publisher. பக். 95–. பன்னாட்டுத் தரப்புத்தக எண்:978-81-208-2740-0.. பார்த்த நாள்: 19 July 2013.
3. ↑  "SNA: List of Akademi Awardees". சங்கீத நாடக அகாதமி Official website. 30 May 2015 அன்று மூலம் பரணிடப்பட்டது.
4. ↑  "Sangita Kalanidhi recipients". மியூசிக் அகாதெமி (சென்னை) website. 30 திசம்பர் 2012 அன்று மூலம் பரணிடப்பட்டது.
5. ↑  Jeff Todd Titon (2008). *Worlds of Music: An Introduction to the Music of the World's Peoples: An Introduction to the Music of the World's Peoples*. Cengage Learning. பக். 289–. பன்னாட்டுத் தரப்புத்தக எண்:978-0-534-59539-5.. பார்த்த நாள்: 19 July 2013.

புற இணைப்புகள்
--------------

* "Reminiscences: K. Sambasiva Iyer and Mysore Vasudevachar". narthaki.
* காரைக்குடி சாம்பசிவ ஐயர் ஒளிப்படம்
* சென்னை கலாசேத்திராவில் வீணை பாடம் நடத்தும் காட்சி பரணிடப்பட்டது 2022-03-12 at the வந்தவழி இயந்திரம்
**துருவ நட்சத்திரம்** (Dhruva Natchathiram), கௌதம் மேனனின் இயக்கத்தில், கௌதம் மேனன், வெங்கட் சோமசுந்தரம், ரேஷ்மா கட்டாலா, செந்தில் வீராசாமி, பி. மதன் ஆகியோரின் தயாரிப்பில் வெளியாகவுள்ள தமிழ்த்திரைப்படம்.. இத்திரைப்படத்தில் விக்ரம், ஐஸ்வர்யா ராஜேஷ், ரித்து வர்மா ஆகியோர் முதன்மைப்பாத்திரங்களில் நடித்து வருகின்றனர். இத்திரைப்படம் மனோஜ் பரமஹம்சாவின், ஜோமன் டி. ஜான், சந்தான கிருட்டிணன், இரவிச்சந்திரன் ஆகியோரின் ஒளிப்பதிவிலும், ஹாரிஸ் ஜயராஜின் இசையிலும், பிரவீண் ஆண்டனியின் படத்தொகுப்பிலும், 18, மே 2018இல் வெளியாகவுள்ள தமிழ்த்திரைப்படம். இப்படத்தின் படப்பிடிப்பு சனவரி 2017 இல் தொடங்கப்பட்டது. இப்படம் ஏழு நாடுகளில் படமாக்கப்பட்டுள்ளது.

நடிப்பு
-------

* விக்ரம் -ஜான்/ யோகன்/ துருவ்.
* ஐஸ்வர்யா ராஜேஷ் - இராகிணி.
* ரித்து வர்மா - அனுபமா.
* பிரித்விராஜ் சுகுமாரன் -டார்க்மேன
* பார்த்திபன் - திரு. கேவாக
* சிம்ரன்
* ராதிகா
* திவ்யதர்சினி
* சிராவந்தி சாய்நாத்
* மாயா எஸ். கிருட்டிணன்
* சதீஸ் கிருஷ்ணன்
* முன்னா
* வம்சி கிருஷ்ணா
* சலிம் பாய்க்
* பிரீத்தி நெடுமாறன்

படப்பணிகள்
----------

இப்படத்தின் திரைத்துளிக்கான காட்சிகளை நியூயார்க் நகரத்தில் படமாக்கப்பட்ட பிறகு 2017 சனவரியல் முதற்கட்டப்படப்பிடிப்பை முடிக்க படக்குழுவினர் குன்னூருக்குச்சென்றனர். குன்னூர் நகரத்தில் சிறிய அளவில் படப்பிடப்பை நடத்திய பிறகு படக்குழுவினர் எஞ்சியுள்ள படப்பிடிப்பிற்காக சென்னைக்குச்சென்றனர். துருக்கியின் எல்லைப்பகுதியில் 24 மணிநேரமாக ஆவணங்களில் ஏற்பட்ட சிக்கலால் சிக்கிய துருவ நட்சத்திரம் படக்குழுவினரின் சிக்கலை இயக்குநர் எளிதாக தீர்த்தார்.

இசை
---

இத்திரைப்படத்திற்கு ஹாரிஸ் ஜயராஜ் இசையமைத்து வருகின்றார்.

சான்றுகள்
---------

1. ↑
2. ↑
3. ↑  "Dhruva Natchathiram: Vikram-Gautham resume shoot in Chennai". 10 February 2017 அன்று பார்க்கப்பட்டது.
4. ↑  "Vikram to start Vijay Chander film on Feb 10". 10 February 2017 அன்று பார்க்கப்பட்டது.
5. ↑

வெளியிணைப்புகள்
---------------

* இணையதள திரைப்பட தரவுத் தளத்தில் *துருவ நட்சத்திரம் (2018 திரைப்படம்)*
**அண்டவியல் மாறிலி**, (*Cosmological constant*) அல்லது **பிரபஞ்சவியல் மாறிலி** (*cosmological constant*) என்பது ஆல்பர்ட் ஐன்ஸ்டீன் தனது பொதுச் சார்பியல் கொள்கையில் மாற்றங்கள் செய்து வெளியிட்ட ஒரு முன்மொழிவு ஆகும். இதன் குறியீடு கிரே‌க்கப் பெரிய எழுத்து லேம்டா (lambda: Λ) ஆகும் ஆகும். ஐன்ஸ்டீன் நிலையான பிரபஞ்சம் எனும் தனது கொள்கையை வலியுறுத்த இந்த மாறிலியை முன்மொழிந்தார். ஆனால் ஹபிளின் சிவப்புப்பெயர்ச்சியானது பிரபஞ்சம் விரிவடைந்து கொண்டிருப்பதைக் காட்டவே தனது இம்முன்மொழிவை ஐன்ஸ்டீன் கைவிட்டார். 1990களில் கண்டறியப்பட்ட பிரபஞ்ச முடுக்கம் பிரபஞ்ச மாறிலியின் மீதான ஆர்வத்தை புதுப்பித்துள்ளது.

சமன்பாடு
--------

ஐன்சுடைனின் புலச் சமன்பாட்டில் அண்டவியல் மாறிலி Λ பின்வரும் சமன்பாடு மூலம் தரப்படுகிறது:

{\displaystyle R\_{\mu \nu }-{\frac {1}{2}}R\,g\_{\mu \nu }+\Lambda \,g\_{\mu \nu }={8\pi G \over c^{4}}T\_{\mu \nu }}

மேற்கோள்கள்
-----------

1. ↑  Urry, Meg (2008). *The Mysteries of Dark Energy*. Yale Science. யேல் பல்கலைக்கழகம். Archived from the original on 2018-09-21.. பார்த்த நாள்: 2021-08-13.